S-873/2012

Mál þetta, sem var dómtekið 15. nóvember sl., er höfðað með ákæruskjali, útgefnu af lögreglustjóranum á höfuðborgarsvæðinu 31. október sl. á hendur P-x-x B-x-x, kt. […], […], […], “fyrir eftirtalin hegningar- og umferðarlagabrot á árinu 2012:

I. Hegningarlagabrot:

1. Þjófnað, með því að hafa föstudaginn 13. apríl, í félagi við ónafngreindan aðila, brotist inn í Bifreiðaverkstæði Reykjavíkur ehf., Bæjarflöt 13 í Reykjavík, með því að fjarlægja rúðu úr glugga á suðurhlið húsnæðisins og stolið þaðan kr. 27.000 úr sjóðsvél.

(Mál nr. 007-2012-20241)

Í málinu gerir E-kk-nf S-kk-nf S-kk-nf, forráðamaður Bifreiðaverkstæðis Reykjavíkur ehf., kt. […], skaðabótakröfu um að ákærða verði gert að greiða brotaþola kr. 27.000,- auk vaxta skv. 1. mgr. 8. gr. laga um vexti og verðtryggingu nr. 38/2001 af kr. 27.000,- frá birtingu kröfunnar, en síðan dráttarvexti skv. 9. gr. sömu laga, sbr. III. kafla laganna frá þeim degi til greiðsludags.

2. Þjófnað, með því að hafa fimmtudaginn 5. júlí, í verslun Hagkaups í Spönginni, Reykjavík, stolið kjúklingakjöti, samtals að verðmæti kr. 6.772. (Mál nr. 007-2012-38545)

Telst þetta varða við 244. gr. almennra hegningarlaga nr. 19/1940.

II. Umferðarlagabrot, með því að hafa miðvikudaginn 21. apríl 2012 ekið bifreiðinni UI-131 sviptur ökurétti og undir áhrifum áfengis (vínandamagn í blóði mældist 1,51%) um Lundarbrekku í Kópavogi, á vegarkafla við Túnbrekku, uns lögregla stöðvaði aksturinn skömmu síðar. (Mál nr. 007-2012-22028)

Telst þetta varða við 1., sbr. 3. mgr. 45. gr. og 1. mgr. 48. gr., sbr. 1. mgr. 100. gr. umferðarlaga nr. 50/1987, með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. nefndra umferðarlaga.”

Mál nr. S- 937/2012 var sameinað þessu máli. það er höfðað með ákæru lögreglustjórans á höfuðborgarsvæðinu, útgefinni í dag, á hendur ákærða, “fyrir þjófnað, með því að hafa mánudaginn 29. október 2012, í verslun Nóatúns, Hamraborg, Kópavogi, stolið matvöru, samtals að verðmæti kr. 5.581. (Mál nr. 007-2012-61181)

Telst þetta varða við 244. gr. almennra hegningarlaga nr. 19/1940. Þess er krafist að ákærði verði dæmdur til refsingar og til greiðslu alls sakarkostnaðar.”

Ákærði hefur fyrir dómi viðurkennt brot sín eins og þeim er lýst í framannefndum ákærum. Með játningu ákærða, sem er í samræmi við rannsóknargögn lögreglu er nægilega sannað að hann hafi gerst sekur um þá háttsemi sem lýst er í ákærunum. Er háttsemi ákærða réttilega heimfærð til refsiákvæða 244. gr. almennra hegningarlaga nr. 19/1940 og til 45. og 48. gr. umferðarlaga nr. 50/1987. Verður dómur lagður á málið án frekari sönnunarfærslu, sbr. heimildarákvæði 164. gr. laga nr. 88/2008 um meðferð sakamála.

Ákærði á sakarferil að baki. Þann 25. janúar 2011 var honum með sátt gert að greiða 140.000 króna sekt fyrir brot gegn 1., sbr. 3. mgr. 45. gr. umferðarlaga nr. 50/1987 og sviptur ökurétti í 12 mánuði. Þá var ákærða með sátt þann 18. apríl 2012 gert að greiða 280.000 króna sekt fyrir brot gegn 1., sbr. 3. mgr. 45. gr., sbr. 48. gr. umferðarlaga og sviptur ökurétti í 3 ár og 6 mánuði. Loks var ákærða með sátt 7. nóvember sl. gert að greiða 60.000 króna sekt fyrir brot gegn 1. mgr. 48. gr. umferðarlaga. Refsing ákærða nú fyrir þau brot sem hann er nú sakfelldur fyrir þykir hæfilega ákveðin fangelsi í 60 daga. Þá ber að dæma ákærða til ævilangrar sviptingar ökuréttinda frá birtingu dómsins að telja.

Skaðabótakrafa sem höfð var uppi af hálfu Bifreiðarverkstæðis Reykjavíkur ehf. var felld niður samkvæmt 2. mgr. 174. gr. laga nr. 88/2008 um meðferð sakamála, en ekki var mætt af hálfu bótakrefjanda við þingfestingu málsins.

Samkvæmt 1. mgr. 218. gr. laga nr. 88/2008 um meðferð sakamála ber ákærða að greiða sakarkostnað málsins sem er samkvæmt yfirliti lögreglustjóra 45.280 krónur.

J-kk-nf H-kk-nf héraðsdómari kveður upp dóm þennan.

D ó m s o r ð:

Ákærði, P-x-x B-x-x, sæti fangelsi í 60 daga.

Ákærði er sviptur ökurétti ævilangt frá birtingu dómsins að telja.

Ákærði greiði 45.280 krónur í sakarkostnað.

J-kk-nf H-kk-nf